ශ්‍රීලංකාවේ ඉංග්‍රීසි භාෂා කථනය තවදුරටත් ප්‍රචලිත කිරීමේ අරමුණෙන් මූලික ඉංග්‍රීසි සහතික පත්‍ර විභාගයක් පැවැත්වීමට රජය තීරණය කර තිබේ.දේශීය ඉංග්‍රීසි භාෂා පුහුණුකරුවන් විසින් සකසන ලද විෂයය මාලාවකට අනුව පවත්වන මූලික ඉංග්‍රීසි සහතික පත්‍ර පාඨමාලාව අවසානයේ දී මේ ප්‍රසිද්ධ විභාගය පැවත්වීමට නියමිතය.විභාග කොමසාරිස් ජෙනරාල් අනුර එදිරිසිංහ මහතා මේ විභාගය පැවැත්වීම සම්බන්ධව ජනාධිපති මහින්ද රාජපක්ෂ මහතා වෙත ඊයේ (19) දැනුම් දුන්නේය.ඒ ඉංග්‍රීසි හා තොරතුරු තාක්ෂණ පිළිබඳ ජනාධිපති කාර්ය සාධක බළකාය විසින් ක්‍රියාවට නංවන ලද “ජීවන කුසලතාවක් ලෙස ඉංග්‍රීසි” වැඩසටහනේ දෙවැනි අදියර ඇරඹීම වෙනුවෙන් අරලියගහ මන්දිරයේදී පැවැති උත්සවයකදීය.විශේෂ ශාස්ත්‍රීය කණ්ඩායමක් විසින් සකසන ලද පැය සියයක මූලික ඉංග්‍රීසි පාඨමාලා සංග්‍රහයේ පළමු පිටපතද මෙහිදී ජනාධිපතිවරයා වෙත පිළිගැන්විණි.ජීවන කුසලතාවක් ලෙස ඉංග්‍රීසි වැඩසටහනේ දෙවැනි අදියර ලෙස මෙය ක්‍රියාත්මක අතර පාසල් හැර යන්නන්, රජයේ සේවකයන්, ගුරුවරුන්, සේවා නියුක්තිකයන්, රැකියා අපේක්ෂකයන් හා ඉංග්‍රීසි කථනය පිළිබඳ අවධානය යොමු කරන්නන් මෙමඟින් ඉලක්ක කෙරේ.